钦定古今图书集成/明伦汇编/氏族典/第125卷 > 陈潜中
## 钦定古今图书集成/明伦汇编/氏族典/第125卷 > 陈潜中

按《仙游县志》：“潜中，以字行，初名元亮，洪武十三年，举
聪明正直，赴京试，中授肇庆府德庆州开建县知县。
满三年赴京，百姓哀留不得行。至京计历俸少十五
日，例该工役，寻遇赦回。洪武末年，上饶县丞莫士忠，
开建人，以忠孝清廉荐潜中于朝，奉旨准就政，以疾
不起。建文元年，闻潜邸将举义，上书陈谏，疏言忠信”
四事，又疏便民十二事于朝，人服其忠烈。蒙召问，谏
燕事，请纸笔以对。寻放归。辛巳赴潜邸上书归。永乐
八年冬，例取闲官不愿仕者起送选用。寻有例延久
不到者，七十以上宁家，未及七十者充军。九年夏，到
京朝见，以年七十一放归。潜中早丧父母，善处兄弟，
以孝友称。尝重修家谱，葺远祖可大祠，本庠教官，到
任未久卒，以己棺殡之。